
住讜讻讛 谞讜 注"讘 - 驻讬专讜砖 砖讟讬讬谞讝诇抓

讜讛谞讬 转专转讬 诪讗讬 注讘讬讚转讬讬讛讜 [讜讗讜转谉 砖转讬 讞诇讜转 讬转讬专讜转 诪讛 诪注砖讬讛谉], 讻诇讜诪专: 诪驻谞讬 诪讛 谞讬转谞讜 诇讛诐? 讗诪专 专' 讬爪讞拽: 讘砖讻专 讛讙驻转 讚诇转讜转 讻转诪讜专讛 注诇 注讘讜讚转 谞注讬诇转 讚诇转讜转 讛诪拽讚砖 砖谞驻转讞讜 注诇 讬讚讬 讛诪砖诪专 讛讬讜爪讗 讜讗讜转谉 讛讬讛 住讜讙专 讛诪砖诪专 讛谞讻谞住. 讜砖讜讗诇讬诐: 讜谞讬诪讗 诇讬讛 [讜砖讬讗诪专 诇讜] 讛诪砖诪专 讛讬讜爪讗 诇诪砖诪专 讛谞讻谞住 讚诇 讘讚诇 [讛住专 讗转 砖诇讱 讜讗住讬专 讗转 砖诇讬], 讻诇讜诪专: 讛讘讛 谞讘讟诇 转拽谞讛 讝讜, 讜谞讞诇拽 讘砖讜讜讛, 讜诇砖讘转 讛讘讗讛 讻砖转讛讬讛 讗转讛 讛诪砖诪专 讛讬讜爪讗 转专讜讬讞 讙诐 讗转讛 砖转讬讟讜诇 讘砖讜讜讛 注诐 讛诪砖诪专 讛谞讻谞住! 讗诪专 讗讘讬讬: 讘讜爪讬谞讗 讟讘讗 诪拽专讗 [拽讬砖讜讗 砖讻讘专 讘砖诇 讻注转, 诇诪专讜转 拽讜讟谞讜 讟讜讘 诇讬 诪讚诇注转 讙讚讜诇讛 砖转转讘砖诇 诇讗讞专 讝诪谉]. 讻诇讜诪专: 讗讬谉 讗谞砖讬诐 专讜爪讬诐 诇讜讜转专 注诇 专讜讜讞 拽讟谉 讛讘讗 诇讛诐 诪讬讚 注诇 诪谞转 诇讛专讜讬讞 讬讜转专 诇讗讞专 讝诪谉.


讗诪专 专讘 讬讛讜讚讛: 讜讘拽专讘谞讜转 讛诪讜住驻讬谉 讞讜诇拽讬谉 讛诪砖诪专 讛谞讻谞住 讜讛讬讜爪讗 讘注讜专讜转 讛注讜诇讜转. 诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜: 诪砖诪专讛 讛讬讜爪讗转 注讜砖讛 转诪讬讚 砖诇 砖讞专 讜诪讜住驻讬谉, 诪砖诪专讛 讛谞讻谞住转 注讜砖讛 转诪讬讚 讘讬谉 讛注专讘讬诐 讜讘讝讬讻讬谉 (拽讟讜专转 砖注诇 诇讞诐 讛驻谞讬诐) 讜讗讬诇讜 诪讜住驻讬谉 讞讜诇拽讬谉 诇讗 拽转谞讬 [砖谞讛]! 讜诪砖讬讘讬诐: 讛讗讬 [讝讛] 讛转谞讗 讘注谞讬讬谞讬诐 讛拽砖讜专讬诐 诇讞诇讜拽讛 诇讗 拽讗 诪讬讬专讬 [讗讬谞讜 讚谉], 讗诇讗 专拽 讘注讘讜讚讛 注爪诪讛, 讜诇讻谉 诇讗 讛讝讻讬专 讗转 住讚专 讛讞诇讜拽讛.


讗诪专 专讘讗: 讜讛讗 [讜讛专讬] 讛转谞讗 讚讘讬 [诪讘讬转 诪讚专砖讜] 砖诇 砖诪讜讗诇, 讚诪讬讬专讬 [砖讛讜讗 注讜住拽] 讘讞诇讜拽讛 讜讘讻诇 讝讗转 "讜讘诪讜住驻讬谉 讞讜诇拽讬谉" 诇讗 拽转谞讬 [砖谞讛]? 讚转谞讗 讚讘讬 [砖砖谞讛 讛讞讻诐 诪讘讬转 诪讚专砖讜] 砖诇 砖诪讜讗诇 讘专讬讬转讗 讝讜: 诪砖诪专讛 讛讬讜爪讗转 注讜砖讛 转诪讬讚 砖诇 砖讞专 讜诪讜住驻讬谉, 诪砖诪专讛 讛谞讻谞住转 注讜砖讛 转诪讬讚 砖诇 讘讬谉 讛注专讘讬诐 讜讘讝讬讻讬谉. 讜讻讬爪讚 谞注砖转讛 注讘讜讚转 讛讘讝讬讻讬诐 鈥� 讗专讘注讛 讻讛谞讬诐 讛讬讜 谞讻谞住讬谉 砖诐 诇讛讬讻诇 砖谞讬诐 诪诪砖诪专 讝讜 (讛讬讜爪讗) 讜砖谞讬诐 诪诪砖诪专 讝讜 (讛谞讻谞住), 讜讞讜诇拽讬谉 讘讬谞讬讛诐 讗转 诇讞诐 讛驻谞讬诐. 讜讗讬诇讜 "讘诪讜住驻讬谉 讞讜诇拽讬谉" 诇讗 拽转谞讬 [砖谞讛]! 讜讛专讬 讝讜 转讬讜讘转讗 [拽讜砖讬讛 讞诪讜专讛 讛讬讗] 注诇 砖讬讟转 专讘 讬讛讜讚讛 讛讗讜诪专 讻讬 讛讬讜 讞讜诇拽讬诐 讗祝 讘诪讜住驻讬诐! 讜诪住讻诪讬诐: 讗讻谉, 转讬讜讘转讗 [拽讜砖讬讛 讞诪讜专讛 讛讬讗] 讜谞讚讞讜 讚讘专讬讜.


讗 砖谞讬谞讜 讘诪砖谞讛 讻讬 讛谞讻谞住讬谉 讞讜诇拽讬谉 讘爪驻讜谉 讜讛讬讜爪讗讬诐 讛讬讜 注讜诪讚讬诐 讘砖注转 讛讞诇讜拽讛 讘讚专讜诐. 转谞讜 专讘谞谉 [砖谞讜 讞讻诪讬诐] 讘讘专讬讬转讗: 讛谞讻谞住讬谉 讞讜诇拽讬谉 讘爪驻讜谉 砖讛讜讗 诪拽讜讚砖 讬讜转专 讻讚讬 砖讬专讗讜 砖讛谉 谞讻谞住讬谉, 讜讛讬讜爪讗讬谉 讞讜诇拽讬谉 讘讚专讜诐 讻讚讬 砖讬专讗讜 砖讛谉 讬讜爪讗讬谉.


讘 讗讜诇诐 砖谞讬谞讜 讻讬 诪砖诪专 讘讬诇讙讛 讻讗诪讜专 讘诪砖谞讛 诇注讜诇诐 讞讜诇拽转 讘讚专讜诐, 讗祝 讻砖讛讬转讛 诪砖诪专 讛谞讻谞住. 讗转 讚讬谞讜 砖诇 诪砖诪专 讘讬诇讙讛 诪住讘讬专讬诐 讘讘专讬讬转讗, 转谞讜 专讘谞谉 [砖谞讜 讞讻诪讬诐]: 诪注砖讛 讘诪专讬诐 讘转 诪砖诪专 讘讬诇讙讛 砖讛诪讬专讛 讚转讛 讜讛诇讻讛 讜谞砖讗转 诇住专讚讬讜讟 (诇讗讬砖 爪讘讗) 讗讞讚 砖讛讬讛 诪砖专转 讘爪讘讗 诪诪诇讻讬 讛讬讜讜谞讬诐. 讻砖谞讻谞住讜 讬讜讜谞讬诐 诇讛讬讻诇 谞讻谞住讛 讛讬讗 注诪讛诐 讜讛讬转讛 诪讘注讟转 讘住谞讚诇讛 注诇 讙讘讬 讛诪讝讘讞 讜讗诪专讛: 诇讜拽讜住 诇讜拽讜住 [讝讗讘, 讝讗讘]! 注讚 诪转讬 讗转讛 诪讻诇讛 诪诪讜谞谉 砖诇 讬砖专讗诇 讜讗讬 讗转讛 注讜诪讚 注诇讬讛诐 讘砖注转 讛讚讞拽! 讜讻砖砖诪注讜 讞讻诪讬诐 诇讗讞专 谞爪讞讜谉 讘讬转 讞砖诪讜谞讗讬 注诇 讛讬讜讜谞讬诐 讘讚讘专 砖讻讱 讘讬讝转讛 讗转 讛诪讝讘讞, 拽讘注讜 讗转 讟讘注转讛 砖诇 诪砖诪专 讘讬诇讙讛 讘讗讜驻谉 砖诇讗 讬讛讬讛 专讗讜讬 诇砖讬诪讜砖 讜住转诪讜 讗转 讞诇讜谞讛.


讜讬砖 讗讜诪专讬诐: 砖讛诪砖诪专 谞拽谞住 诪讟注诐 讗讞专 鈥� 砖驻注诐 讛讬转讛 诪砖诪专转讜 砖诇 讘讬诇讙讛 砖讜讛讛 诇讘讗, 讻诇讜诪专 砖讛转注爪诇讜 讘谞讬 讛诪砖诪专 讜诇讗 讛讙讬注讜 讘讝诪谉, 讜谞讻谞住 诪砖诪专 讬砖讘讘 讗讞讬讜 砖讛讜讗 讛诪砖诪专 砖讘讗讜驻谉 拽讘讜注 讛讬讛 转讜专讜 诇注讘讜讚 讘砖讘讜注 砖诇讗讞专讬 诪砖诪专 讘讬诇讙讛 注诪讜 讜砖讬诪砖 转讞转讬讜, 砖讛诪砖诪专 讛讘讗 讗讞专讬讜 讛讬讛 爪专讬讱 诇砖专转 讗转讜 注讚 砖讬讘讜讗讜 讻诇 讘谞讬 诪砖诪专 讘讬诇讙讛. 讜诪注讬专讬诐: 讗祝 注诇 驻讬 砖讘讚专讱 讻诇诇 砖讻讬谞讬 专砖注讬诐 诇讗 谞砖转讻专讜 (讛专讜讬讞讜), 砖讛专讬 讗讜讬 诇专砖注 讜讗讜讬 诇砖讻谞讜, 讗讜诇诐 砖讻讬谞讬 讘讬诇讙讛 讘讻诇 讗讜驻谉 谞砖转讻专讜, 砖讛专讬 讘讬诇讙讛 诇注讜诇诐 讞讜诇拽转 讘讚专讜诐, 讗祝 讘讻谞讬住转讛, 讜讬砖讘讘 讗讞讬讜 讘爪驻讜谉, 讗祝 讘讬爪讬讗转讛.


讜诪讘专专讬诐: 讘砖诇诪讗 [谞谞讬讞] 诇砖讬讟转 诪讗谉 [诪讬] 砖讗诪专 砖谞拽谞住 诪砖诪专 讘讬诇讙讛 诪驻谞讬 砖诪砖诪专转讜 砖讜讛讛 诇讘讗 鈥� 讛讬讬谞讜 讚拽谞住讬谞谉 诇讻讜诇讛 [讝讛讜 砖拽讜谞住讬诐 讗谞讜 讗转 讻诇] 讛诪砖诪专, 讗诇讗 诇砖讬讟转 诪讗谉 [诪讬] 砖讗诪专 诪砖讜诐 诪专讬诐 讘转 讘讬诇讙讛 砖讛诪讬专讛 讚转讛, 诪砖讜诐 讘专转讬讛 拽谞住讬谞谉 诇讬讛 诇讚讬讚讬讛 [诪砖讜诐 讘转讜 拽讜谞住讬诐 讗谞讜 讗讜转讜]? 讗诪专 讗讘讬讬: 讗讬谉 [讻谉], 讜讛讟注诐 讛讜讗 讻讚讗诪专讬 讗讬谞砖讬 [讻驻讬 砖讗讜诪专讬诐 讘谞讬 讗讚诐] 讘驻转讙诐 诪拽讜讘诇: 砖讜转讗 讚讬谞讜拽讗 讘砖讜拽讗, 讗讜 讚讗讘讜讛 讗讜 讚讗讬诪讬讛 [砖讬讞转讜 砖诇 转讬谞讜拽 讘砖讜拽, 讗讜 诪砖诇 讗讘讬讜 讗讜 诪砖诇 讗诪讜], 讜诪专讬诐 讘转 讘讬诇讙讛 诇讗 讛讬转讛 讗讜诪专转 讚讘专讬诐 讗诇讛 诇讜诇讗 砖诪注讛 讻讙讜谉 讝讛 讘讘讬转 讛讜专讬讛.


讜砖讜讗诇讬诐: 讜诪砖讜诐 讗讘讜讛 讜讗讬诪讬讛 拽谞住讬谞谉 诇讻讜诇讛 [讗讘讬讛 讜讗诪讛 砖诇 诪专讬诐 讝讜 拽讜谞住讬诐 讗谞讜 讗转 讻诇] 讛诪砖诪专讛? 讗诪专 讗讘讬讬: 讻讘专 讗诪专讜 讗讜讬 诇专砖注 讗讜讬 诇砖讻讬谞讜. 讜诪住讬讬诪讬诐 讗转 讛诪住讻转 讘讚讘专 讟讜讘: 讟讜讘 诇爪讚讬拽 讜讟讜讘 诇砖讻讬谞讜, 砖谞讗诪专: "讗诪专讜 爪讚讬拽 讻讬 讟讜讘 讻讬 驻专讬 诪注诇诇讬讛诐 讬讗讻诇讜" (讬砖注讬讛讜 讙, 讬) 砖讗祝 砖讻谞讬 讛爪讚讬拽 讗讜诪专讬诐 讻讬 讟讜讘 鈥� 砖讛诐 谞讛谞讬诐 诪拽专讘转讜.

